ગુજરાત વિધાનસભા ચૂંટણી પહેલા રાહુલ ગાંધી કોંગ્રેસના અધ્યક્ષ બને એવી શક્યતાઓ સેવાઇ રહી છે. આ માટે 20 નવેમ્બરના રોજ કોંગ્રેસ કાર્યસમિતિ(CWC)ની બેઠક બોલાવવામાં આવી છે. આ બેઠકમાં કોંગ્રેસ ઉપાધ્યક્ષ રાહુલ ગાંધીને કોંગ્રેસના અધ્યક્ષ બનાવવાનો નિર્ણય લેવાય એવી શક્યતા છે. 20 નવેમ્બરના રોજ જનપથ પર સવારે 10.30 વાગે આ બેઠક મળનાર છે. લગભગ 20 વર્ષ બાદ કોંગ્રેસના અધ્યક્ષ બદલાશે. સોનિયા ગાંધીએ 14 માર્ચ, 1998ના રોજ કોંગ્રેસનું અધ્યક્ષ પદ સંભાળ્યું હતું. આ પહેલા કોંગ્રેસ દ્વારા ઓક્ટોબરના અંત સુધીમાં સંગઠનાત્મક ચૂંટણી પ્રક્રિયા પૂર્ણ કરવાની સમયસીમા નક્કી કરવામાં આવી હતી.